อเบอร์ดีนเชียร์ลงทุนหุ้นสหรัฐมั่นใจศก.ฟื้น
บลจ.อเบอร์ดีนมั่นใจแนวโน้มการลงทุนในสหรัฐอเมริกา แนะลงทุนกองทุนเปิด อเบอร์ดีน อเมริกัน โกรท ฟันด์ (ABAG) ซึ่งลงทุนในบริษัทข้ามชาติขนาดใหญ่ที่จดทะเบียนในสหรัฐ
9 ก.พ. 2554

บลจ.อเบอร์ดีนมั่นใจแนวโน้มการลงทุนในสหรัฐอเมริกา แนะลงทุนกองทุนเปิด อเบอร์ดีน อเมริกัน โกรท ฟันด์ (ABAG) ซึ่งลงทุนในบริษัทข้ามชาติขนาดใหญ่ที่จดทะเบียนในสหรัฐ
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน ประเทศไทย กล่าวว่า นักลงทุนเริ่มมีความเชื่อมั่นในการฟื้นตัวของเศรษฐกิจภายในประเทศ ตามที่มีการไหลเข้าของเงินทุนมายังกองทุนหุ้นและกองทุนซื้อขายเงินตราต่างประเทศในปริมาณสูงเมื่อไม่นานมานี้  ดัชนีค่าความผันผวนของตลาดหุ้นในดัชนี S&amp;P กลับมาสู่ระดับเดียวกับปี 2550 ก่อนวิกฤตเศรษฐกิจจะเกิดขึ้น ขณะที่อุปสรรคต่อการฟื้นตัวอย่างยั่งยืนของเศรษฐกิจยังคงอยู่  แต่เชื่อว่ามีเหตุผลที่นักลงทุนจะเริ่มกลับมามีความเชื่อมั่นในตลาดหุ้นสหรัฐฯ ได้เช่นกัน 
อย่างไรก็ตามบลจ.อเบอร์ดีนมองว่า ธนาคารกลางของสหรัฐฯได้สนับสนุนการฟื้นตัวของเศรษฐกิจภายในประเทศอย่างได้ผล โดยการทุ่มเม็ดเงินใหม่เข้าสู่ตลาดครั้งล่าสุดหรือ QE2 (Quantitative Easing II) จนถึงขณะนี้ดูเหมือนจะมีผลสำเร็จในการบรรลุเป้าหมายในการเพิ่มศักยภาพของเศรษฐกิจ ส่งผลให้มีการปรับตัวขึ้นของตลาดหุ้นสหรัฐฯ ความเชื่อมั่นในการจับจ่ายและความเชื่อมั่นของผู้บริโภคเริ่มกลับมาเพิ่มขึ้น ดังมีข้อมูลจากผลสำรวจต่างๆและการฟื้นตัวของยอดขายปลีกที่สูงขึ้นจนถึงระดับก่อนเกิดวิกฤตเศรษฐกิจ ผลสำรวจยังชี้ว่าความเชื่อมั่นของภาคธุรกิจเพิ่มขึ้นด้วยเช่นกัน หลายบริษัทได้ประกาศแผนเพิ่มการลงทุน” 
“เราเชื่อมั่นว่าข้อมูลเศรษฐกิจจะสนับสนุนแนวโน้มที่ดีของตลาดหุ้นสหรัฐฯในระยะสั้น แต่ยอมรับว่าเศรษฐกิจของสหรัฐฯยังคงมีความเสี่ยง เช่น อัตราการว่างงานที่สูงอย่างต่อเนื่อง ราคาโภคภัณฑ์ที่สูงขึ้น ตลาดบ้านที่ยังซบเซาและเป็นอุปสรรคต่อการฟื้นตัวของเศรษฐกิจ และปัญหาการขาดดุลงบประมาณและขาดดุลการค้า ซึ่งทำให้ภาพเศรษฐกิจในระยะยาวของสหรัฐฯยังคงมีความไม่แน่นอนอยู่ในระดับหนึ่ง”นายชัยเกษม กล่าว 
ทั้งนี้ บลจ.อเบอร์ดีนจึงนำเสนอกองทุนเปิด อเบอร์ดีน อเมริกัน โกรท ฟันด์ จดทะเบียนกองทุนตั้งแต่วันที่ 11 ส.ค.2553 ลงทุนในหน่วยลงทุนของกองทุนต่างประเทศ ชื่อ อเบอร์ดีน โกลบอล – อเมริกัน เอคควิตี้ฟันด์เพียงกองทุนเดียว โดยจะลงทุนเฉลี่ยในรอบปีบัญชีไม่ต่ำกว่า80% ของมูลค่าทรัพย์สินสุทธิของกองทุน โดยพอร์ตการลงทุนของอเบอร์ดีนจะประกอบด้วยหุ้นที่มีพื้นฐานดี อีกทั้งเลือกหุ้นจากปัจจัยบริษัทก่อนพิจารณาปัจจัยภาพรวมทางเศรษฐกิจ แต่การจัดการพอร์ตการลงทุนได้สะท้อนมุมมองในแง่บวกที่ระมัดระวัง 
สำหรับอัตราผลตอบแทนล่าสุดของ กองทุนเปิด อเบอร์ดีน อเมริกัน โกรท ฟันด์ ณ วันที่ 28 ม.ค.2554 ตั้งแต่ต้นปี อยู่ที่  5.78% เทียบกับเกณฑ์มาตรฐาน S&amp;P 500 ที่ 4.43%   ย้อนหลัง 3 เดือนอยู่ที่ 11.2629% ย้อนหลัง 6 เดือนอยู่ที่ 12.59%